ועדת הכנסת, כנסת 19, פרוטוקול מספר 139, 2014-12-10 12:15

יריב לוין: צהריים טובים.

יריב לוין: אני מתכבד לפתוח את ישיבת ועדת הכנסת.

יריב לוין: אני מודה ליושב-ראש הכנסת שמכבד אותנו בנוכחותו.

יריב לוין: הנושא הראשון שלשמו התכנסנו הוא מינוי היועץ המשפטי לכנסת עו"ד איל ינון לתקופת כהונה נוספת לפי סעיף 23 לחוק הכנסת – פניית יושב-ראש הכנסת.

יריב לוין: אדוני, בבקשה.

יולי יואל אדלשטיין: תודה, אדוני יושב-ראש ועדת הכנסת וכל הנוכחים.

יולי יואל אדלשטיין: החוזה של היועץ המשפטי לכנסת עו"ד איל ינון מסתיים בחודש מרס – אני חושב, אדוני המנכ"ל – ושקלנו יחד עם מנכ"ל הכנסת אם אנחנו מעוניינים להתחיל בהליך של הקמת ועדת איתור ליועץ משפטי חדש או הודעה ליועץ המשפטי הנוכחי על כך שבכוונתנו להמשיך את כהונתו.

יולי יואל אדלשטיין: למען הסר כל ספק, ההחלטה התקבלה – שייאמר גם בפרוטוקול – הרבה לפני שמישהו חשב שהכנסת יוצאת לבחירות.

יולי יואל אדלשטיין: הודעתי על כך גם ליועץ המשפטי לכנסת עו"ד ינון שאין בכוונתי להקים ועדת איתור, ואני מעוניין להמשיך את החוזה שלו.

יולי יואל אדלשטיין: אני מודה מאוד לוועדת הכנסת שהעלו את הסעיף הזה לסדר היום טרם יוצאים לפגרה.

יולי יואל אדלשטיין: אני גם רוצה לפנות באופן רשמי אליכם: בהתאם להוראות סעיף 23 לחוק הכנסת, אני מתכבד לפנות אליכם בעניין שבנדון כדלקמן: היועץ המשפטי לכנסת, עו"ד איל ינון החל לכהן בתפקידו ביום 2 באפריל 2010.

יולי יואל אדלשטיין: מינוי זה הובא בשעתו לאישור ועדת הכנסת על-ידי יושב-ראש הכנסת שהחליט על מינויו של עו"ד ינון לאחר קבלת המלצה של ועדה ציבורית שהוקמה בהתאם לחוק.

יולי יואל אדלשטיין: סעיף 23 האמור קובע כי "תקופת כהונתו של היועץ המשפטי לכנסת תהיה חמש שנים מיום מינויו, ורשאי יושב-ראש הכנסת, באישור ועדת הכנסת, למנותו לתקופת כהונה נוספת" – זה בעצם הבסיס לבקשה הנוכחית.

יולי יואל אדלשטיין: כעת לקראת תום חמש שנות כהונתו של עו"ד ינון בתפקיד החלטתי למנותו לתקופת כהונה נוספת, ואבקש להביא את החלטתי זאת לאישורה של ועדת הכנסת.

יולי יואל אדלשטיין: תודה רבה, אדוני.

יריב לוין: רבותי, פרט לעובדה שזה לא ייאמן שעברו חמש שנים מאז שבחרנו בו לתפקיד היועץ המשפטי לכנסת, אני לפחות, רואה לנכון להצטרף לבקשה של היושב ראש.

יריב לוין: עו"ד ינון פעל כאן באופן גם מקצועי וגם ענייני וללא משוא פנים, וקידם מאוד את מעמד הייעוץ המשפטי של הכנסת.

יריב לוין: לא הצלחתי עדיין לשכנע אותו אמנם לענות לעתירות לבג"ץ בשורה אחת - -

יולי יואל אדלשטיין: שאין זה עניינכם.

יריב לוין: - - שאין לבג"ץ סמכות לפסול חוקים של הכנסת.

יריב לוין: לכן גם מהטעם הזה אני בעד לתת הזדמנות נוספת ולשכנע בעניין הזה – בצחוק, כמובן; אלא אם כן מישהו רוצה להעיר הערה או להתייחס.

יריב לוין: אני מעמיד את זה להצבעה: מי בעד אישור בקשת היושב-ראש לעניין הארכת כהונתו של היועץ המשפטי לכנסת?

יריב לוין: בעד הבקשה – פה-אחד

יריב לוין: נמנעים – אין

יריב לוין: בעד- פה אחד, נגד- אין, נמנעים- אין.

יריב לוין: תקופת הכהונה היא לחמש שנים.

יריב לוין: אנחנו מברכים את היועץ המשפטי עו"ד איל ינון ומאחלים לו תקופת כהונה רגועה, ובטוחים שהאיחול הזה לא יתגשם.

אורי מקלב: תמסור לו שזה בא מתוך הערכה גדולה מאוד.

אורי מקלב: החברים הצביעו פה-אחד מתוך הערכה גדולה מאוד.

יריב לוין: אני אחכה.

יריב לוין: אולי עו"ד ינון יבוא.

אברהם מיכאלי: אדוני היושב-ראש, מכיוון שיושב-ראש הכנסת נמצא אתנו, והוא הדגיש שהוא החליט לא להקים ועדת איתור – כדי שנסיר כל ספק מהבעיה שמישהו עלול - - - אותנו, אני מבין שמבחינה תקנונית וחוקית יש לנו הזכות הזאת.

יולי יואל אדלשטיין: שימו לב לסעיף 2: "סעיף 23 האמור קובע כי "תקופת כהונתנו של היועץ המשפטי לכנסת תהיה חמש שנים מיום מינויו, ורשאי יושב-ראש הכנסת" – שזה אני – "באישור ועדת הכנסת" – שזה אתם – "למנותו לתקופת כהונה נוספת".

יולי יואל אדלשטיין: על-פי הסעיף הזה פעלנו.

אברהם מיכאלי: השאלה הזאת נשאלה כדי להבהיר את הנקודה הזאת, שלא יהיו מחשבות לכל מיני אנשים מבחוץ.

יריב לוין: לא, זה ברור.

יולי יואל אדלשטיין: עכשיו כשעו"ד ינון הגיע, וכולנו מאחלים לו הצלחה, אנחנו נחשוף את הסוד הקטן ביני לבין עו"ד ינון.

יולי יואל אדלשטיין: בזמנו כשהייתי סגן יושב-ראש הכנסת כשמינויו למזכיר הכנסת הובא לאישור הנשיאות, והייתי היחידי שלא תמך במינוי הזה כי אמרתי, אני לא מכיר את הבן-אדם, אני לא יודע מה כישוריו - -

<איל ינון: הוא לא התנגד.

<איל ינון: נמנע.

יולי יואל אדלשטיין: נמנעתי.

יולי יואל אדלשטיין: לא תמכתי במינוי הזה.

יולי יואל אדלשטיין: אמרתי שאני לא מכיר את הבן-אדם, אין לו שום ניסיון בכנסת, לא יודע מה כישוריו, ולמה מביאים אותו לאישור שלנו.

יולי יואל אדלשטיין: כנראה, בתקופת הכהונה שלו, ודאי בשנתיים האחרונות בתקופה שלי, השתכנעתי לגמרי שכישוריו יותר מראויים.

יולי יואל אדלשטיין: לכן מצאתי לנכון להביא את האישור הזה בפניכם.

יולי יואל אדלשטיין: אני מודה מאוד לחברי ועדת הכנסת שאכן תמכתם בעמדה שלי.

יריב לוין: אז אנחנו שוב מברכים אותך הפעם בנוכחותך בשם כולם.

זאב אלקין: אבל אתה חייב לגלות לאיל מה היה הנימוק לבחירתו.

יריב לוין: את הנימוק הזה הוא מכיר.

יריב לוין: אני אמרתי שניסיתי במשך חמש שנים לשכנע אותך לענות לעתירות בעניין פסילת חוקים במשפט אחד שלבג"ץ אין סמכות לפסול את חוקי הכנסת.

יריב לוין: אז אמרתי, ננסה עוד חמש שנים לשכנע אותך.

אורי מקלב: עם איל אין לך סיכוי לחוקק חוקים כאלה.

דוד צור: - - -

יריב לוין: יכול להיות.

יריב לוין: אם מישהו רוצה לומר עוד משהו בעניין הזה.

יריב לוין: בבקשה, חבר הכנסת בן-צור.

יואב בן צור: אני לא חבר ועדת הכנסת, אבל באתי לכבודו של איל.

יואב בן צור: אני מכיר את איל עוד מימי היותו בפרקליטות.

יואב בן צור: כבר אז גיליתי את האיכויות שלו.

יואב בן צור: הייתי יושב-ראש מועצה דתית ירושלים, וניסינו יחד לעשות כמה דברים – בחלק הצלחנו ובחלק לא.

יואב בן צור: אבל אני חייב לומר שכחבר כנסת חדש כשנכנסתי קיבלתי תדריך מפורט מאיל על עבודת הכנסת ועל הצדדים המשפטיים שבה בטוב טעם ודעת.

יואב בן צור: אני רוצה לנצל את ההזדמנות הזאת, אדוני יושב-ראש הכנסת – נכון שאני בסך הכול כמה חודשים פה, אבל אני רוצה לומר לך דבר אחד שאמרתי גם למנכ"ל.

יואב בן צור: רציתי להגיד את זה במליאה ולא הספקתי.

יואב בן צור: אני מכיר משרדי ממשלה לא שנה אחת ולא שנתיים, וגיליתי בכנסת מערכת משומנת, אדיבה, עניינית, מקצועית של עובדים מסורים בכל עת.

יואב בן צור: מכל השכבות: בוועדות, באחזקה, במשמר – בכל מקום ובכל דבר ועניין קשובים ומבצעים את המשימות שלהם במסירות אין-קץ, ביעילות.

יואב בן צור: לכל בירה יש מנהיג – ואתה, אדוני היושב-ראש, המנהיג והשני שלך הוא המנכ"ל.

יואב בן צור: שניכם עשיתם עבודה נפלאה במודעות של השירות שיש בכנסת.

יואב בן צור: בסיום כהונתה של כנסת זאת מגיע יישר כוח גדול לכל העובדים בכל המחלקות שיש בכנסת.

יואב בן צור: אם ברצונך, היינו רוצים שתמשיך להיות יושב-ראש כנסת – אולי אתה מכוון גבוה יותר - -

יולי יואל אדלשטיין: התקרה מפריעה.

דוד רותם: הוא היה רוצה להגיע לבית המשפט העליון.

יולי יואל אדלשטיין: ואז להתכסח עם איל שזה עתה מינינו.

יואב בן צור: אני לא יודע, אולי שגריר באו"ם.

יואב בן צור: בכל אופן אני רוצה להודות לכם בשם כולם.

יואב בן צור: להודות לעובדים – מגיע להם, ולהודות לכם שאתם מנהיגים אותם בצורה כזאת.

יואב בן צור: תודה.

יריב לוין: תודה רבה.

יריב לוין: איל, בבקשה.

<איל ינון: אדוני יושב-ראש הכנסת, אדוני יושב-ראש הוועדה, חברי הוועדה הנכבדים, מנכ"ל הכנסת, מזכירת הכנסת, אני מבקש להודות בראש ובראשונה, לך יושב-ראש הכנסת, על האמון שנתת בי.

<איל ינון: אני רואה זאת לא רק כהבעת אמון אישית בי, אלא הבעת אמון בלשכה המשפטית כולה.

<איל ינון: גישתך הממלכתית כלפי מוסד היועץ המשפטי לכנסת והלשכה המשפטית תורמת רבות ליכולת שלנו לפעול באופן מקצועי וניטרלי בזירה לא פשוטה זאת.

<איל ינון: אני מבקש גם להודות ליושב-ראש ועדת הכנסת על שיתוף הפעולה לאורך השנים ולחברי הוועדה על הארכת כהונתי.

<איל ינון: היועץ המשפטי לכנסת אינו עומד בפני עצמו.

<איל ינון: הוא חלק בלתי נפרד מהנהלת הכנסת שבראשה עומד מנכ"ל הכנסת.

<איל ינון: זאת גם הזדמנות להודות לך, רונן, על שיתוף הפעולה ועל מחויבותך והכרתך בלשכה המשפטית כעוגן מקצועי מרכזי בכנסת.

<איל ינון: אני גאה להיות היועץ המשפטי הראשון שמאז חקיקתו של פרק "היועץ המשפטי לכנסת" בחוק הכנסת לפני כ-15 שנה זוכה שתוארך כהונתו לתקופה נוספת, ואני מקווה להיות ראוי לאמון הזה.

<איל ינון: תודה רבה.

יריב לוין: תודה רבה ואיחולי המשך הצלחה.

יריב לוין: תודה רבה, אדוני היושב-ראש.

<ארבל אסטרחן: לפני שעוברים לנושא הבא, אפשר גם להודות לכם בשם עובדי הלשכה המשפטית על החלטתכם?

יריב לוין: אני מאחל לנו שתוכלו להודות לנו בפתיחת הכנסת הבאה.

יריב לוין: אז נדע שעשינו עבודה טובה וגם חזרנו.

יריב לוין: <מינוי ממלא מקום ליושב ראש הכנסת בעת היעדרו מן הארץ.

יריב לוין: >

יריב לוין: רבותי, אני עובר לנושא של בחירת ממלא מקום ליושב-ראש הכנסת בעת היעדרו מן הארץ.

יריב לוין: כפי שאנחנו מבינים, לאחר שיצלח את הפריימריס בהצלחה ייסע יושב-ראש הכנסת ביום שני ו' בשבט התשע"ה, 26 בינואר 2015, לחו"ל, וישוב ארצה ביום רביעי ח' בשבט התשע"ה, 28 בינואר 2015.

יריב לוין: בנוסף הוא עתיד לצאת ביום שני י"ג בשבט התשע"ה, 2 בפברואר 2015, ולשוב ארצה ביום שישי י"ז בשבט התשע"ה, 6 בפברואר 2015.

יריב לוין: יושב-ראש הכנסת מבקש שאת מקומו ימלא בתקופה הזאת חברנו, סגן יושב-ראש הכנסת, חבר הכנסת יצחק וקנין.

יריב לוין: אני, כמובן, מציע, שכפי שאנחנו עושים תמיד, נאשר את הבקשה.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: בעד הבקשה – פה-אחד

יריב לוין: נמנעים – אין

יריב לוין: אושר פה אחד.

יריב לוין: אין מתנגדים, אין נמנעים.

יריב לוין: תודה רבה.

יריב לוין: קביעת מועדי פגרת הבחירות וסדרי עבודת הכנסת והוועדות בפגרה

יריב לוין: אני עובר עכשיו לנושא מס' 2.

דב חנין: אני מבקש רשות דיבור.

יריב לוין: קביעת מועדי פגרת הבחירות וסדרי עבודת המליאה והוועדות בפגרה.

יריב לוין: אני כבר אומר: אני מבין שיש עדיין חילוקי דעות.

יריב לוין: אני מציע שנציג את הדברים, ננסה ללבן מה שאפשר.

יריב לוין: אני לא אחתוך החלטה, בוודאי לא בעניין הזה אם נדרשת כאן שהות נוספת.

יריב לוין: אני רק רוצה לומר שראוי ונכון שנזדרז עם העניין הזה כי חוסר הוודאות הזה הוא לא טוב ולא נכון, והוא פותח פתח אחר כך למצבים עוד פחות טובים מאשר מה שעלול לקרות לשיטת אלה שעדיין יש להם חילוקי דעות.

יריב לוין: אני גם רוצה לומר, גברתי מזכירת הכנסת, שקיבלתי בקשה מיושב-ראש הוועדה לענייני ביקורת המדינה שנוגעת לדיונים שהוא ביקש שיאשרו לו במידה שהדבר הזה לא נכלל במסגרת ההצעה הנוכחית.

יריב לוין: אז אם אפשר לנסות לשלב גם את העניין הזה.

ירדנה מלר-הורוביץ: בהחרגות.

יריב לוין: כן, במסגרת החרגות.

זאב אלקין: זה דרך ועדת ההסכמות.

יריב לוין: אני לא יודע.

יריב לוין: יש כאן עוד פנייה שקיבלתי ממנו.

יריב לוין: אני מציע שאת כל הדברים האלה ננסה לסכם ולהסדיר.

יריב לוין: גברתי מזכירת הכנסת, אם אפשר להציג את הנושא, ואם יתברר שיש למישהו השגות או משהו שעדיין לא נסגר כאן אז זאת ההזדמנות.

יריב לוין: בבקשה.

ירדנה מלר-הורוביץ: צהריים טובים.

ירדנה מלר-הורוביץ: ההצעה שמציע יושב-ראש הכנסת היא באשר לפגרת הבחירות.

ירדנה מלר-הורוביץ: הפגרה תתחיל מחר כי היום כבר נעלנו את ישיבת המליאה, ותהיה גם ועדת הסכמות.

ירדנה מלר-הורוביץ: ועדת הסכמות מורכבת מיושב-ראש הקואליציה שייצג את כל סיעות הקואליציה - -

יריב לוין: זה לא אני.

ירדנה מלר-הורוביץ: - - וחבר מסיעת יושב-ראש האופוזיציה, לפי קביעת ראש האופוזיציה, שייצג בה את כל סיעות האופוזיציה; או חבר כנסת אחר מטעמם.

ירדנה מלר-הורוביץ: באשר לעבודת המליאה – ההצעה עוסקת בהתנהלות הכנסת בשתי הזירות של המליאה והוועדות.

ירדנה מלר-הורוביץ: (הקראה):

<ארבל אסטרחן: לא מרגע קבלת ההחלטה.

<ארבל אסטרחן: מרגע היציאה לפגרה.

ירדנה מלר-הורוביץ: לא מרגע היציאה לפגרה, נכון, סליחה.

ירדנה מלר-הורוביץ: מהיציאה לפגרה.

ירדנה מלר-הורוביץ: ממחר.

ירדנה מלר-הורוביץ: זאת ההצעה שמציע יושב ראש הכנסת.

ירדנה מלר-הורוביץ: נמסר לי כאן כי היושב-ראש לביקורת המדינה פונה ליושב-ראש ועדת הכנסת בבקשה לאשר לוועדה לענייני ביקורת המדינה לקיים בפגרת הבחירות דיונים בנושאים הבאים: דיונים בדוחות מבקר המדינה שמועדם נקבע בנושאים שאינם שנויים במחלוקת; דיונים בוועדת המשנה לביטחון – יחסי חוץ וקשרי מסחר בינלאומיים; דיונים בוועדה המשותפת עם ועדת החוץ והביטחון, ועדת השניים.

ירדנה מלר-הורוביץ: יש לי כאן עוד בקשות לוועדות שכבר נקבע להן דיונים.

ירדנה מלר-הורוביץ: יש לי גם בקשה מוועדת החוץ והביטחון.

יריב לוין: אני מציע להקריא אותם כדי שזה יהיה חלק מההצעה.

יריב לוין: גם לגבי ועדת החוץ והביטחון זאת הייתה שאלה שרציתי לשאול.

ירדנה מלר-הורוביץ: אני אקריא לכם את הבקשות שהוגשו לנו.

יריב לוין: כן, שהכול יהיה מונח לפנינו.

ירדנה מלר-הורוביץ: לגבי הבקשות של הוועדה לענייני ביקורת המדינה – מנהלת הוועדה כותבת שהתבקשה על-ידי יושב-ראש הוועדה לענייני ביקורת המדינה אישור לקיים את הישיבות הבאות שנקבעו כבר מראש, ובנוסף לדון בחוות דעת שהתפרסמה אתמול על-ידי מבקר המדינה – חוות דעת לפי סעיף 21: שימוש משטרת ישראל במכשיר שליטה חשמלי מסוג "טייזר".

ירדנה מלר-הורוביץ: זה דוח שהנחנו אתמול במליאה.

ירדנה מלר-הורוביץ: נושאי הישיבות: בתאריך 15 בדצמבר בשעה 11:30, רשות המסים בישראל – המאבק בהון השחור, דוח מבקר המדינה 65א.

זאב אלקין: אפשר הצעה לסדר בעניין הזה?

זאב אלקין: יש הרבה מאוד ועדות שנקבעו להן דברים מראש.

זאב אלקין: לפי ההצעה הזאת, אם היא מתקבלת, ועדת הסכמות תצטרך לעבור על כולן ולאשר או לא.

יריב לוין: לדון עליהן.

יריב לוין: אוקיי.

ירדנה מלר-הורוביץ: > אז הפרוצדורה, חבר הכנסת אלקין, תהיה שמעבירים אלינו, ואנחנו מעבירים אליכם?

זאב אלקין: אם נאשר את ההצעה הזאת אז כל יושב-ראש ועדה מעביר לוועדת ההסכמות - -

ירדנה מלר-הורוביץ: > דרך מזכירות הכנסת, ואנחנו מעבירים אליכם?

זאב אלקין: כן.

ירדנה מלר-הורוביץ: > אז זה כמו הפרוצדורה שנהגה בפעם הקודמת.

יריב לוין: מה עם החרגה של ועדת השניים?

יריב לוין: זה, לדעתי, צריך להיות.

זאב אלקין: אני סבור שלא.

זאב אלקין: המסמך הזה נולד כתוצאה מהידברות.

זאב אלקין: אני אגיד כמה מילים איך נולדה הפנייה הזאת.

זאב אלקין: לקחנו כבסיס את מה שהיה בקדנציה הקודמת – זה הרי לא פעם ראשונה שהכנסת יוצאת לפגרת בחירות, ועל סמך הבסיס הזה – נדמה לי שבלי שינויים – נבנה המסמך המקורי.

זאב אלקין: זה מה שעלה אחר כך לדיון ביני לבין מרכז מטעם האופוזיציה בוועדת ההסכמות, חבר הכנסת איתן כבל.

זאב אלקין: היו לו גם כמה שאלות שבעקבות זה הוא פגש את היושב ראש, והוא קיבל את ההבהרות שהוא רצה מהיושב-ראש.

זאב אלקין: הייתה גם שיחה מסכמת היום בבוקר בין שלושתנו, ובעקבות זה סוכם שעל דעת הקואליציה והאופוזיציה המסמך הזה מגיע לכאן בתמיכה הדדית כפי שהוא נוסח.

זאב אלקין: המסמך הזה, אם כך, מצלם את התקדים הקודם ועבר תהליך של חידוד ובדיקה, איך זה יעבוד בשיח המשולש הזה של יושב-ראש הכנסת, איתן כנציג יושב-ראש האופוזיציה ואני.

זאב אלקין: לגבי השאלות הספציפיות שעלו פה: לגבי ביקורת המדינה – ואתה שאלת על כלל ועדת החוץ והביטחון, כי הנושא הזה עלה למשל גם אצל יושב-ראש הכנסת, ולא במקרה בקדנציה הקודמת לא נכללה מליאת ועדת החוץ והביטחון בהחרגות, אלא רק ועדת המשנה.

זאב אלקין: הסיבה היא מאוד פשוטה: יש הרבה ועדות מדיניות – לא רק ועדת שניים.

זאב אלקין: יש מליאת ועדת החוץ והביטחון, יש הרבה ועדות משנה מאוד חשובות בוועדת החוץ והביטחון, שעובדות דווקא היום באינטנסיביות גדולה מאוד.

זאב אלקין: כולם יצטרכו לעבור תהליך רגיל או של ועדת הסכמות או במסלול החריג הנוסף שקיים כאן.

זאב אלקין: בדרך כלל אין בעיה להגיע להסכמות בוועדת הסכמות.

זאב אלקין: למה החריגו את מה שהחריגו?

זאב אלקין: או ענייני תקציב ביטחון כי שם זה לפעמים דחוף במיוחד בסוף השנה וגם בפעם הקודמת החריגו אותם; או ועדות משנה שבהן לא תמיד אפשר ליידע את אלה שיושבים בוועדת ההסכמות מה בדיוק עולה שם, ומהי מידת הדחיפות.

זאב אלקין: לפעמים גם הדחיפות לא מאפשרת לעבור - -

יריב לוין: לא מכסה את כל הגורמים האלה.

זאב אלקין: לא מאפשרת לעבור את כל ההליך.

זאב אלקין: לעומת זאת כל הדיונים של הוועדה לביקורת המדינה הם אף פעם לא דחופים.

זאב אלקין: זה לא משהו שאתה לא יכול לעבור את ההליך.

זאב אלקין: בדיוק כמו דיונים אחרים של ועדות חוץ וביטחון.

יריב לוין: מה אתה עושה עם ועדת שניים שאם אתה מביא אותה להסכמות לא כל מי שבהסכמות מוסמך לדעת מה הנושא?

זאב אלקין: ועדת שניים זאת שאלה טובה.

יריב לוין: לכן אני אומר שבוועדת שניים צריך - - -

זאב אלקין: יכול להיות שוועדת שניים צריך להחריג מאותו טעם.

יריב לוין: כן, כי היא נמצאת באותו מקום.

<ארבל אסטרחן: ממה מחריגים את זה?

<ארבל אסטרחן: גם מארבעה ימים או רק מוועדת ההסכמות?

יריב לוין: אין פה ארבעה ימים, זה שניים.

יריב לוין: זה בתיאום שני יושבי-הראש.

<ארבל אסטרחן: וגם מההסכמות.

<ארבל אסטרחן: ברור.

זאב אלקין: נגיד ככה, זה ידרוש לפחות הסכמה של שניים וזה הכול.

יריב לוין: זה לפחות זה ולא יותר.

זאב אלקין: כי המצב הנורמלי של ועדת שניים לא דורשת הסכמה בין השניים באופן מפתיע.

זאב אלקין: זאת סוגיה בפני עצמה שדורשת הסדרה.

יריב לוין: אפשר לכתוב שזה יהיה בהסכמת השניים כדי שלא תהיה בעיה.

דב חנין: מי השניים?

זאב אלקין: יושב-ראש הוועדה לענייני ביקורת המדינה ויושב-ראש ועדת חוץ וביטחון.

זאב אלקין: גם זה מאפשר את המאזן בין קואליציה לאופוזיציה, רק בדרך אחרת.

<ארבל אסטרחן: זה הסכמת השניים תמיד או רק אם זה פחות מארבעה ימים?

זאב אלקין: גם לעצם הכינוס.

זאב אלקין: זה עונה על הבעיה הזאת.

יריב לוין: לעצם הכינוס.

זאב אלקין: לעומת זאת ועדת משנה ביטחונית שמחליטה איזה חלק חסוי ואיזה חלק לא, זה משהו שיכול לעבור ועדת הסכמות בדיוק באותה מידה שזה יכול לעבור כל ועדת משנה של חוץ וביטחון.

זאב אלקין: לדעתי, אין סיבה להחריג.

יריב לוין: בפרט נוכח ההרכב הספציפי של הוועדה כרגע.

זאב אלקין: בוודאי.

זאב אלקין: זאת התשובה בעניין הזה.

זאב אלקין: ועדת שניים – אתה צודק.

זאב אלקין: זה המנגנון הנכון.

זאב אלקין: לא היה עוד משהו ספציפי.

יריב לוין: לא.

יריב לוין: עכשיו יש הערות.

יריב לוין: בבקשה, דב.

דב חנין: תודה לך, אדוני היושב-ראש.

דב חנין: אני אומר את הדברים גם לפרוטוקול, ואני מבקש שהם יעברו כלשונם גם ליושב-ראש הכנסת.

דב חנין: אנחנו פועלים בכנסת מכוח משטר הסכמות שסוכם בלשכתו של יושב-ראש הכנסת לפני שיצאנו לפגרה.

דב חנין: כולנו התנהלנו על בסיס משטר ההסכמות – זה היה לא פשוט – כולנו עשינו מאמצים.

דב חנין: אני מביע הערכה גם לקואליציה וגם לחברי באופוזיציה על העמידה במשטר ההסכמות הזה.

דב חנין: אכן הצלחנו לסיים את הכנסת בצורה מסודרת.

דב חנין: גם הדיון הזה צריך להיות במסגרת ההסכמות, והוא צריך להיות כפוף להסכמה כללית של סיעות הבית.

דב חנין: כנראה, נפלה אי הבנה כי אני בהחלט מקבל את דבריו של חברי חבר הכנסת אלקין ומאמין להם שהמסמך מובא על דעתו של חבר הכנסת כבל – אין לי ספק שאלה הם הדברים.

דב חנין: אבל כנראה, אצלנו במחנה האופוזיציה חל איזשהו קצר בתקשורת, והדברים כפי שהם מובאים לא מקובלים עלי לפחות, ועד כמה שאני מבין גם על חלק גדול מחברי האופוזיציה, ואני אומר למה אני מתכוון.

דב חנין: יש דברים שקבועים בחוק גם אם אני אוהב אותם וגם אם אני לא אוהב אותם: איך מכנסים את המליאה בתקופת פגרה – זה עניין שקבוע בחוק.

דב חנין: לצערי, החוק נותן יתרונות לממשלה, ואני אומר את זה בצער.

דב חנין: הייתי שמח שזה יינתן - -

יריב לוין: זה מינימום של יכולת תפעול.

דב חנין: בסדר.

דב חנין: הייתי מציע אחרת, אבל זה לא משנה, זה לא רלוונטי.

יריב לוין: גם אין לך כאן בעיה כי לממשלה אין רוב בכנסת, אז זה רק דברים שתהיה עליהם הסכמה רחבה יחסית.

דב חנין: נכון.

דב חנין: אני ער לזה.

דב חנין: אבל אני אומר שלממשלה יש יתרון מובנה בחוק, וגם אם מישהו מאתנו חושב אחרת זה לא רלוונטי כי זה מה שכתוב בחוק.

דב חנין: לעומת זאת יש דברים בהחלט רלוונטיים כי הם לא בחוק של מדינת ישראל, אלא בהתנהלויות של הכנסת בכל מיני צורות.

דב חנין: אנחנו, ללא ספק, לא נמצאים בפגרה רגילה, גברתי היועצת המשפטית.

דב חנין: הוראה כללית של 112(ב) לתקנון הכנסת היא יפה לפגרה; היא לא בהכרח יפה לפגרת בחירות שבה אנחנו במשטר של מעבר עם ממשלת מעבר ועם הגבלות ועם כפיפות למשטר הסכמות ספציפי שסוכם בין חברי הכנסת על בסיס של הבנות שהיו בינינו.

<ארבל אסטרחן: אתה יודע שזאת לא הצעה שלי.

דב חנין: לא, אני לא בא בטענות לאף אחד, אני רק מציין את הדברים למען הפרוטוקול, שאין לנו תשובה בסעיף 112(ב) כי הסעיף הזה מדבר בכלל על פגרות, ואנחנו בפגרה ספציפית שהיא שונה במהותה.

דב חנין: מה שאני אומר זאת לא דעתי, אלא קביעה משפטית שיש עליה היסטוריה ארוכה.

יריב לוין: דב, איפה הבעיה?

דב חנין: אני אגיד קודם את השורה האחרונה, ואחר כך אנמק.

דב חנין: ככלל עבודת הוועדות צריכה גם היא להיות כפופה למשטר ההסכמות.

דב חנין: אני מראש אומר שככל שמדובר בוועדת השניים, חבר הכנסת אלקין, או מבחינתי ככל שמדובר על ועדות משנה שונות של ועדת חוץ וביטחון או ככל שמדובר על ועדת המשנה של הוועדה המשותפת לתקציב הביטחון – שאני לא מכיר את עבודת הוועדות האלה – לי אין התנגדות לזה שהוועדות האלה יוחרגו.

אורי מקלב: אתה מדבר על סעיף 6.

דב חנין: אני מדבר על סעיף 9, סעיפים קטנים (ב) - -

אורי מקלב: לזה אתה לא מסכים.

אורי מקלב: אתה לא מסכים לסעיף 6.

דב חנין: כן, אני אגיע לזה.

דב חנין: סעיף 9, סעיפים קטנים (ב), (ג) - -

יריב לוין: למה אתה לא מסכים?

דב חנין: רגע.

דב חנין: קודם כול נעשה סדר.

דב חנין: סעיף 9, סעיפים קטנים (ב) ו-(ג)(1), (2) – אני לא מתנגד.

דב חנין: אינני מכיר את העבודה הזאת, ואני מניח שיודעים לעבוד שם, ואני מקווה שיעבדו שם בצורה מסודרת.

דב חנין: אני לא מתנגד גם להוסיף את ועדת השניים שתתכנס כאשר השניים מסכימים בכל צורה שמוסכמת עליהם.

דב חנין: הבעיה היחידה שלי היא קודם כול עם סעיף 6 שבעצם יוצר הבדל גדול בין התכנסות הוועדות, לבקשת הממשלה, שאז מזכיר הממשלה מספיק כדי להפעיל את יושב-ראש הכנסת לעומת כינוס שאנחנו רוצים אותו לקדם כל מיני עניינים שזה כפוף לוועדת הסכמות.

דב חנין: אי השוויון הזה הוא פסול בעיני.

דב חנין: אין לו שום הצדקה.

דב חנין: יבואו ויאמרו שסעיף כזה היה בעבר.

דב חנין: אני לא יודע אם זה אכן המצב - -

<ארבל אסטרחן: הוא היה.

דב חנין: אז אני רק רוצה לומר לכם שמבחינתי המצב שהיה בעבר לא תקף הפעם מכיוון שבכנסת הזאת שברתם את כל הכללים.

דב חנין: עם חוקי המשילות שלכם שברתם את כל הכללים.

דב חנין: אנסתם את הכנסת בלי רוב - -

יריב לוין: בסדר, דב.

דב חנין: בסדר, אני מסביר למה זה לא תקף.

יריב לוין: זאת לא הבמה לזה.

זאב אלקין: לי אמרו בקדנציה הקודמת שאני שברתי את כל הכללים.

דב חנין: גם אתה שברת.

דב חנין: אבל הפעם כל הקואליציה.

דב חנין: כשאתה היית לבד זה לא היה כזה נורא.

דב חנין: יותר מזה, גם בימים האחרונים אתם שוברים את הכללים.

דב חנין: מה שקורה בוועדת הכספים של הכנסת, לפי טעמי, זה שבירת כל הכללים.

דב חנין: אם לא תהיה לי ועדת הסכמות – אין לי אמון בממשלה הזאת.

דב חנין: אין לי אמון לא רק ברמה הפורמלית שאני מציג אי אמון – אין לי אמון.

דב חנין: לא מאמין בממשלה, לא מאמין בהתנהלותה, לא מאמין במתכונת הדמוקרטית שלה – כי אין.

דב חנין: לכן אני מבקש קודם כול למחוק את סעיף 6 שהוא לא מקובל עלי, ואני מניח שגם על חלק נוסף מחברי האופוזיציה; אני גם מציע למחוק את סעיף 9(א) – גם ועדת הכנסת תתכנס אם תהיה הסכמה.

יריב לוין: לא ניתן.

יריב לוין: יש פה פרוצדורות שלמות.

יריב לוין: אני אגיד לך מה עמדתי: קודם כול יש ועדת הכנסת – חייב להיות מנגנון אחד שיכול לעבוד כי יכולות להיות פה בקשות לפיצולים, למשל, ודברים מהסוג הזה.

דב חנין: בהסכמה.

יריב לוין: ואם מישהו יחליט שהוא לא רוצה להסכים להתפלגות סיעה?

יריב לוין: אז אני יכול למנוע דיון בוועדת הכנסת?

יריב לוין: זאת רק דוגמה אחת.

דב חנין: חבר הכנסת לוין, קודם כול אתה צודק.

יריב לוין: אין לי פה שיקול דעת בכלל.

דב חנין: בהחלט.

דב חנין: כל נושא שקשור לבחירות - -

זאב אלקין: זה דבר שהוא תמיד נכון.

דב חנין: זה מקובל עלי.

דב חנין: אני לא רוצה להטיל וטו - - -

יריב לוין: צריך תמיד להשאיר מרחב פעולה ותמרון כי אין לך יכולת לחזות אף פעם בדיוק מראש כל דבר.

יריב לוין: אני לא חושב שלא יושב-ראש הכנסת – ואני מקווה שלא חושדים גם בי שאנחנו נעשה שימוש לרעה בעניין הזה.

יריב לוין: לפחות אני הייתי בכיסא הזה גם בקדנציה הקודמת בתקופה ההיא ולא זכור לי שהתעוררה איזושהי בעיה לבד מהשירותים שעשיתי פה לתנועה שהתפלגה, וברדתי מהמטוס נסעתי לכאן ישר כדי לא לעכב אותם.

יריב לוין: אני לא מאמין שיהיו בעיות מהסוג הזה.

יריב לוין: לכן אי אפשר למחוק את סעיפים 6 ו-9.

יריב לוין: יכול להיות שמה שכן אפשר לעשות – ואני מפנה את זה אליך, זאב – יכול להיות שאפשר לייצר בתוך סעיף 6 גם מנגנון מקביל שיאפשר פנייה במקרים מסוימים של חברי כנסת, של סיעות או של הרכב מסוים כדי לתת גישה ישירה ליושב-ראש שלא דרך ועדת ההסכמות במקרים חריגים שהסיעות או מספר משמעותי מהן רוצות לעשות את זה.

יריב לוין: יכול להיות שזה ייתן לכם מענה.

זאב אלקין: שוב, מה אתה מציע?

יריב לוין: דב אומר דבר אחד שאני יכול להבין: בסוף יש לממשלה מסלול ישיר ליושב-ראש שאיננו קיים לטובת אף אחד אחר.

יריב לוין: אני גם לא מציע שנציף את לשכת היושב-ראש בבקשות פרטניות ללא גבול וסוף - -

ירדנה מלר-הורוביץ: > סליחה, שאני מפריעה, מניסיון העבר בעניין של שטף בקשות שהגיעו לפתחו של יושב-ראש הכנסת בפגרת הבחירות הקודמת, הוא מינה ועדה מקצועית של היועץ המשפטי, מזכירת הכנסת, והפעם היושב-ראש ביקש שיהיה גם נציג למנכ"ל הכנסת.

ירדנה מלר-הורוביץ: בוחנים את הבקשות.

<ארבל אסטרחן: אפשר לכתוב שכל הפניות יהיו באמצעות מזכירות הכנסת.

יריב לוין: זה ברור.

ירדנה מלר-הורוביץ: > זה מנגנון שלא כתוב עליו, אבל הוא פעל.

יריב לוין: מאחר שהממשלה היום מייצגת סיעות שמספר חברי הכנסת שלהן הוא 43 – אם אני לא טועה – אז יכול להיות שצריך לייצר מסלול שכשיש בקשה של 40 חברי כנסת אפשר יהיה לפנות באופן ישיר ליושב-ראש, ולהיכנס לאותו מסלול.

יריב לוין: לדעתי, זה פותר את העניין ונותן את מה שאתה מבקש.

יריב לוין: זה לא מציף את היושב-ראש, וזה מאפשר לנו - -

זאב אלקין: לדעתי, זה די מציף את היושב-ראש.

יריב לוין: אני לא חושב ש-40 חתימות אחרי שזה מגיע לוועדת הסכמות – יהיה מקרה כזה, ירצו לעשות את זה, אפשר לחיות עם זה.

יריב לוין: לדעתי, זה סביר ונותן לדב מענה למה שהוא רצה, כי אי אפשר לשתק פה את העסק.

יריב לוין: אנחנו לא יכולים לכבול את עצמנו ברמה כזאת שאחר כך נעמוד במצב שהתנגדות של אדם אחד ישתקו הכול.

<ארבל אסטרחן: 40 חברי כנסת - -

יריב לוין: 40 חברי כנסת יהיו לצורך העניין כמו בקשת ממשלה.

יריב לוין: ממילא בסוף שיקול הדעת הוא של היושב-ראש שמקבל בסוף את ההחלטה.

יריב לוין: אני מניח שדבר שלא עבר ועדת הסכמות - -

<ארבל אסטרחן: לא כותבים שזה מחייב ועדת הסכמות.

זאב אלקין: מה שעובר ועדת הסכמות לא צריך את זה.

יריב לוין: אני גם מציע לכתוב שהמסלול יהיה שהולכים לוועדת הסכמות, ואם זה לא עבר שם תהיה האפשרות בחתימות של 40 ללכת למסלול.

<ארבל אסטרחן: אה, רק אם ועדת הסכמות לא אישרה.

יריב לוין: רק אם היא לא אישרה – ללכת למסלול של 40 חתימות ליושב-ראש הכנסת.

זאב אלקין: זה מוקדם ללכת ליושב-ראש אם יש הסכמה בוועדת הסכמות.

יריב לוין: ואז אני אפילו נותן לך יתרון כי אתה צריך רק 40 ולא 43.

דב חנין: אדוני היושב-ראש, קודם כול ההצעה שלך היא בכיוון הנכון.

דב חנין: אני מודה לך.

דב חנין: יש בהצעה ל-40 חתימות היגיון.

דב חנין: לדעתי, המסלול צריך להיות שוויוני.

דב חנין: גם הממשלה מתחילה בוועדת הסכמות - -

יריב לוין: דב, ממשלה היא בכל זאת ממשלה.

דב חנין: היא ממשלה, אבל זה כינוס ועדות.

דב חנין: למה?

יריב לוין: הלכנו כברת דרך מעבר למה שהיה מקובל פה בשנים קודמות.

דב חנין: אני חושב שצריך להוסיף - -

יריב לוין: אל תיקח את זה יותר מדי רחוק.

דב חנין: אני חושב שצריך להוסיף שכשהממשלה מבקשת כינוס זה לא צריך להיות רק במקרים מיוחדים, אלא היא צריכה להראות דחיפות מיוחדת.

דב חנין: למה?

יריב לוין: דב, אני לא רוצה לייצר פה סדרי עולם חדשים לגמרי.

דב חנין: זה לא סדרי עולם חדשים.

יריב לוין: דב, יש לך פה הישג משמעותי.

דב חנין: אני לא רוצה הישג משמעותי, אני רוצה הגינות.

דב חנין: אני מתנגד לזה.

יריב לוין: ההסדר הוא הוגן.

יריב לוין: צעד נוסף כזה – אני מציע לך לשקול את ההתנגדות הזאת.

זאב אלקין: אני מבין את ההיגיון במה שהצעת, אבל אנחנו הרי לא רק בכנסת הזאת.

זאב אלקין: יש מסורת לכנסת.

זאב אלקין: לכן אני לא בטוח שזה נכון.

יריב לוין: זאב, אני מצטער על העמדה של דב - -

זאב אלקין: היה פה תהליך.

יריב לוין: נכון.

יריב לוין: אחרי שכבר היה תהליך, ואחרי שהייתה ועדת הסכמות והכול.

זאב אלקין: אני רוצה להעיר פה גם משהו פרוצדורלי.

זאב אלקין: היה פה תהליך תיאום.

זאב אלקין: אז מה הטעם של ועדת הסכמות?

זאב אלקין: ועדת הסכמות זה בדיוק תהליך התיאום הזה.

זאב אלקין: היה חבר הכנסת איתן כבל שמייצג את כל האופוזיציה.

זאב אלקין: הנושא הזה לא במקרה לא בא ביום שני.

זאב אלקין: כבר ארבעה ימים הוא בדיונים באותה ועדת הסכמות.

זאב אלקין: התגבש מה שהתגבש.

זאב אלקין: היו לי גם דברים שרציתי להוסיף ולא הסכימו.

זאב אלקין: בגלל שיח וסייג הגענו לעמק השווה.

זאב אלקין: עכשיו מגיעה סיעה אחת ואומרת "לא רוצה".

זאב אלקין: אם אנחנו לוקחים את זה כעיקרון מחר תהיה ועדת הסכמות – שוב נסכים עם איתן על משהו – ומחר תגיע סיעה אחרת ותגיד, אני לא רוצה.

זאב אלקין: פשוט לא נצא מזה.

זאב אלקין: לכן מבחינת הכיוון של ועדת ההסכמות – ואני בדקתי מול איתן אם הוא עומד בסיכומים בינינו – והוא עומד בסיכומים בינינו, וחושב שזה מספיק לו כמי שמייצג את האופוזיציה.

זאב אלקין: אני מבקש מהוועדה לאשר את הנוסח כפי שגובש.

דב חנין: אני מבקש שהוועדה לא תאשר.

דב חנין: אני לא שולל את המנגנון של ועדת ההסכמות.

דב חנין: אם ייכתב פה שמכאן ואילך יש ועדת הסכמות, אז מכאן ואילך יש ועדת הסכמות.

דב חנין: מה שסוכם אצל יושב-ראש הכנסת היה שדברים שיקרו בכנסת אחרי פיזור הכנסת ייעשו בהסכמה.

דב חנין: אני מבקש יירשם בפרוטוקול שאני לא מסכים.

דב חנין: אני מבקש, אדוני היושב-ראש, שתשקול את בקשתי.

יריב לוין: אחרי שכבר יש סיכום, ויש ועדת הסכמות ויש הכול, והסיכום מתבסס על מה שנעשה כל השנים, ואני אומר לך שאני מוכן ללכת אתך עוד צעד קדימה, ואתה אומר לי – לא רוצה – אני מניח את ההצעה, ואם תאמר לי שאתה מסכים להסדר הזה, לרבות התיקון שהכנסתי אז זה מה שיהיה.

יריב לוין: אם לא יהיה אז לא מסכימים, אז אני אצביע על הנוסח כפי שבא מוועדת ההסכמות.

דב חנין: אני מציע לאדוני - -

זאב אלקין: יריב, אני לא מתלהב מהתיקונים.

יריב לוין: אני בכל זאת משאיר את זה לפתחך.

זאב אלקין: אני לא שאלתי את הממשלה.

יריב לוין: אני מרשה לעצמי להציע את ההצעה הזאת וללכת לקראת דב בצעד הזה.

יריב לוין: רוצה – יקבל.

יריב לוין: זה בידיך.

דב חנין: אני רוצה לקבל עצה של הייעוץ המשפטי בשאלה הבאה: האם כשאנחנו מדברים על מקרים מיוחדים, לפי הבנתכם, הדבר הזה גם צריך לשקף סוג של דחיפות?

<ארבל אסטרחן: כן, בוודאי.

דב חנין: אוקיי.

דב חנין: אם כך, אני מקבל את ההצעה.

יריב לוין: אז אנחנו נכניס את התיקון הזה לסעיף 6.

<ארבל אסטרחן: אני רוצה להגיד מהם השינויים.

<ארבל אסטרחן: היו שלושה שינויים שדובר עליהם: א', בסעיף 5 – הפנייה לוועדת ההסכמות תיעשה באמצעות מזכירות הכנסת; ב', אם ועדת ההסכמות לא אישרה בקשה של יושב-ראש ועדה או של חברי כנסת לכנס ועדה, 40 חברי כנסת יוכלו לפנות ליושב-ראש, ובשיקול דעתו יהיה להתיר; ג' – היתוספה ועדת השניים בהחרגות.

יריב לוין: יופי.

יריב לוין: מי בעד לאשר את ההסדר הזה כפי שהוקרא כאן?

יריב לוין: בעד ההסדר – פה-אחד

יריב לוין: נמנעים – אין

יריב לוין: ההסדר אושר פה אחד, אין מתנגדים, אין נמנעים.

יריב לוין: אני אומר לפרוטוקול שהדבר הזה נעשה גם על דעתו של חבר הכנסת חנין ובתמיכתו למרות שהוא לא יכול להצביע.

יריב לוין: אני חושב שכך טוב שנגיע להסכמה מקיר לקיר בעניין הזה.

יריב לוין: את כל הפניות לוועדת ההסכמות.

יריב לוין: פניית ח"כ אברהם מיכאלי בעניין שימוש ועדת הבחירות בחדרי הסיעות בפגרת הבחירות

יריב לוין: אנחנו עוברים לנושא הבא.

יריב לוין: חבר הכנסת מיכאלי, בבקשה.

אברהם מיכאלי: אדוני היושב-ראש, בשמי כיושב-ראש סיעת ש"ס ובשם כמה סיעות אחרות שהעלו את העניין בשבוע שעבר ואמרנו שנתאם את זה איתכם, אנחנו מבקשים שחדרי הסיעות יישארו ברשותנו בתקופת הפגרה כדי שנוכל להתכנס בחדרי הסיעות שלנו.

אברהם מיכאלי: יש חלופה אחרת לתת לוועדת הבחירות ששם יישבו ויעבדו.

אברהם מיכאלי: יש כאן הרבה חדרי ועדות.

אברהם מיכאלי: אני דיברתי עם המנכ"ל שהיה פה קודם – אני לא יודע למה הוא יצא – והוא מוכן לקחת את הלוגיסטיקה של הדבר הזה.

ירדנה מלר-הורוביץ: > ואם יהיו ישיבות ועדות בפגרה?

יריב לוין: אורלי, בבקשה.

<אורלי עדס: ועדת הבחירות יושבת במשכן הכנסת כבר משנת 69'.

<אורלי עדס: היא עובדת במתחם מאוד קטן של חדרים.

<אורלי עדס: מטבע הדברים בתקופת בחירות הפעילות מתרחבת, ואנחנו הופכים לצוות של 100 אנשים.

<אורלי עדס: מאז ומתמיד סיעות הכנסת למרות אי הנוחות שנגרמת להם, פינו את החדרים ושיתפו פעולה עם ועדת הבחירות.

אורי מקלב: יש לך בעיה עם החדר הזה?

אברהם מיכאלי: מה הבעיה לשבת פה?

<אורלי עדס: אני אסביר.

<ירדנה מלר הורוביץ: ואם תהיה ישיבת ועדה?

<אורלי עדס: זה אפילו לא זה.

<אורלי עדס: החלופה הזאת נבחנה כבר בעבר.

<אורלי עדס: החדרים האלה מקסימים ויפים, אבל הם נבנו לצורכי ישיבות ולא לצורכי עבודה.

<אורלי עדס: אצלנו בוועדה יושבים אנשים שעובדים 22-18 שעות ביממה במשך שלושה חודשים.

<אורלי עדס: צריך לתת להם תנאי עבודה ראויים.

<אורלי עדס: אין פה אפשרות לעשות עמדות עבודה.

<אורלי עדס: באולמות הספציפיים האלה יש קו טלפון אחד בודד או שניים.

<אורלי עדס: זה כבר נבדק בעבר.

<אורלי עדס: יש פה מרכזייה שאין אפשרות לרכוש את המכשירים שלה, הם לא קיימים.

<אורלי עדס: המשמעות היא שצריך לפרוס תשתית תקשורת חדשה.

<אורלי עדס: אין לנו זמן, אנחנו היינו צריכים להתחיל לעבוד אתמול.

<אורלי עדס: אז אנחנו מאוד מבקשים את שיתוף הפעולה שלכם.

<אורלי עדס: גם מטבע הדברים הפעילות של הסיעות פוחתת, ואם יש ישיבת סיעה אחת לכמה זמן אז באמת אפשר להשתמש באולמות הללו.

יריב לוין: רבותי, אני מבין שיש פה סוגיות טכניות.

יריב לוין: אני לא חושב שאנחנו מסוגלים ויכולים להכריע בהן כרגע.

יריב לוין: אני מבקש שהמנכ"ל יזמן אצלו פגישה עם חבר הכנסת מיכאלי ועם מנהלת ועדת הבחירות המרכזית.

יריב לוין: אני מניח שבפגישה הזאת יידעו ויסכמו את הדברים.

אורי מקלב: שיהיה אפשר אולי בהסכמה להחריג סיעה או שתיים.

יריב לוין: אני מציע שיישבו אצל המנכ"ל.

יריב לוין: אם יתברר שבכל זאת לא הגיעו לעמק השווה ויש בעיה, ונידרש לזה שוב, אז נידרש.

יריב לוין: אני מעריך שהמנכ"ל - -

אורי מקלב: אולי תהיה אפשרות לבוא לקראת סיעה אחת או שתיים

יריב לוין: חבר הכנסת מקלב, אני מעריך שהמנכ"ל התגבר בחייו על בעיות יותר גדולות.

יריב לוין: הוא יידע למצוא פה פתרון.

אברהם מיכאלי: אנחנו נתכנס אם לא?

יריב לוין: אם לא תהיה ברירה.

יריב לוין: אני מקווה שלא נגיע למצב הזה.

יריב לוין: אני מעביר את הנושא הזה כרגע לטיפולו של המנכ"ל.

יריב לוין: תודה רבה, הישיבה נעולה.